AlexejDobrolubov/national_council_slovak_2010 huggingface dataset:
88. schôdza NR SR - 3.deň - B. popoludní
Dátum: 2023-03-16
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

204. Pán poslanec Kučera, vy veľmi, veľmi dobre viete, že čo robíte, pretože sme strávili na tomto niekoľko stretnutí, či už osobne, alebo aj s celým tímom na ministerstve školstva. Viete, že aj kde sú problémy školstva. To vôbec nie je o tom, že telesnú by sme nechceli navyše, lebo sám ste teraz potvrdili, že na základe môjho rozhodnutia sa tam pridáva ešte navyše tá disponibilná hodina. A vy viete veľmi dobre, že týmto zákonom sa zobere žiakom jedna vyučovacia hodina nejakého predmetu, cudzieho jazyka, matematiky, informatiky. Veľmi dobre viete, že aj na základe tohto sa zhoršia tie výsledky. Nemôžme hovoriť, že keď športujú, tak budú lepšie vnímať, keď budú mať málo, málo vyučovacích hodín. A mne je hrozne ľúto, že viete, že budete škodiť deťom a že napriek, a ich vzdelaniu, a napriek tomu v podstate predkladáte takýto návrh zákona. A školstvo sa teraz dostáva úplne do chaosu, že sa rozstrieľava jednotlivými návrhmi zákonov, hlavne kvôli poslaneckým návrhom aj hlavne kvôli tomu, aká je nečinnosť ministerstva školstva. Ale mne sa veľmi páči taká tá názorová konzistentnosť poslancov OĽANO, že keď sme sa tu rozprávali o návrhu zákona pani poslankyne Marcinkovej, tak ste vehementne tvrdili, na to, aby rodič mohol byť s dieťaťom v nemocnici, so svojim dieťaťom, tak na to nie sú vytvorené priestorové predpoklady. Ale teraz úplne obhajujete tento návrh zákona na zavedenie ďalšej hodiny telocviku, že to je mimoriadne potrebné, hoci chýba infraštruktúra. Tak mi povedzte to porovnanie. Pri tom jednom, kde potrebujete iba stoličku v rámci nemocnice, aby matka mohla byť so svojím dieťaťom v nemocnici, tak tam poviete, že nie, lebo to sú priestorové veci a to sa nedá vyriešiť. A pri tomto druhom, kde nie je reálne telocvičňa celá a žiaci nemajú kde cvičiť, tak poviete, nech si to riaditelia vyriešia. To vás nezaujíma. Tak táto názorov... (Prerušenie vystúpenia časomerom.)
88. schôdza NR SR - 3.deň - B. popoludní
Dátum: 2023-03-16
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

200. Pán poslanec Habánik, ďakujem veľmi pekne. Asi na najbližšiu schôdzu predložím teda nejaký návrh, aby v rámci vysokoškolského prostredia ste mali povinne nejaký predmet, ktorý budete učiť, a bude mi dosť jedno, že či to máte kde učiť, či na to máte prostredie alebo či máte na to učiteľov. Proste to tak urobíme. A výbor to nevyrieši, pretože výbor vám nepostaví telocvičňu, lebo ten problém je v infraštruktúre v rámci telocviční a my tu hovoríme o tom, že majme o jednu hodinu telesnej navyše tam, kde sú telocvične a kde je infraštruktúra. A za to sa postavím. A za to sa budem aj biť. Tak ako sme to riešili s pánom splnomocnencom. Pán poslanec Pročko, tak stále to bude o tom, keď budú deti športovať na chodbe alebo v triede medzi stoličkami, tak určite nebudú mať lásku k športu. Tú lásku k športu budú mať vtedy, keď budú môcť niekde ísť, keď budú môcť behať, keď budú mať telocvičňu, keď tam budú mať nástroje a keď ten telocvik budú môcť robiť naozaj plnohodnotne. Pani poslankyňa Horváthová, viete, je veľmi zaujímavé, keď minister OĽANO, ktorého nominovalo OĽANO, nesúhlasí s návrhom poslanca OĽANO a nesúhlasí iba preto, pretože presne vie, čo sa stane v školách a aká bude reakcia a aký to bude mať dopad. Pani poslankyňa Šofranko, samozrejme, že niektoré školy to chcú a nech to majú. Však im to zaplaťme. Dajme im tú jednu hodinu navyše, dajme im financie a nech to majú. Aj ja poznám také školy. Ale viete, že sú aj školy, kde budú mať teda extrémne problémy. A to je to, o čom ste asi rozprávali aj vy. Pán poslanec Kuffa, prepáčte, ale vy sa venujte ďalším tam nejakým nábožným témam, interrupciám a strašenie genderu a nie takýmto serióznym témam. Čo sa týka pána poslanca Vonsa. Ja som vám chcel ešte jednu vec povedať. Práve mi píše jeden riaditeľ, že má 27 tried a v rámci tých 27 tried bude musieť odučiť pri tomto 81 hodín. Osemdesiat jedna hodín, ktoré nemá kde odučiť v rámci jednej telocvične. A to ešte neprerozdelil dievčatá a chlapcov na samostatné. Tak mi... (Prerušenie vystúpenia časomerom.)
79. schôdza NR SR - 2.deň - A. dopoludnia
Dátum: 2022-12-09
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

60. Michal, ďakujem veľmi pekne za tvoj prejav. Ja by som ti chcel veľmi veľa vecí povedať z toho, čo si rozprával, ale jedna vec ma tam tak zaujala najviac a chcem vyzdvihnúť tú časť, kde si hovoril, že rodina je najviac, však, samozrejme, pre každého jedného, že v rodine treba všetko vydržať. Určite treba vydržať a budovať rodinu, ale neviem, že či vydržať, nech je to čokoľvek, lebo aj rozvod je určitým spôsobom možnosť. Ale toto je také to pekné prirovnanie a tá ukážka toho myslenia, že ako rozmýšľate v OĽANO alebo ako rozmýšľaš možno aj ty, že predstav si, že je množstvo rodín, kde aj nejakým spôsobom násilie, a jediné riešenie pri tomto násilí je naozaj rozvod. To povie každý normálny človek, ale asi by podľa toho, čo si rozprával, ty si odporúčal, že treba zostať, treba zostať v tom manželstve, že to je taký svet, v ktorom žijete. No vieš, my sme si, ako strana SaS aj ja ako osobne sme boli v tej rodine s jedným človekom, ktorý mne blokoval všetky financie pre školstvo, blokoval všetky opatrenia, ktoré sme chceli ďalej robiť, nadával nám reálne, urážal, klamal, no tak my sme od tohto človeka, od tohto násilníka reálne odišli. No a ty si s ním tam zostal. Však v poriadku. Aj to je riešenie, aj takto sa môžeš na to pozerať. Ale je skutočnou hanbou, že tohto človeka každý deň reálne obhajuješ, každý deň tvrdíš, že nejakým spôsobom toto chovanie, toto násilie, tieto klamstvá, táto šikana je úplne normálne správanie. A to ma veľmi zaráža.
79. schôdza NR SR - 1.deň - B. popoludní
Dátum: 2022-12-08
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

168. Pani ministerka Veronika, prosím ťa, aký je tvoj vlastný postoj k LGBTI ľuďom? Pretože ty si sama už popierala tieto práva v roku 2019, ešte pred voľbami a si hovorila, že na tieto témy kašleš a že sa nebudú riešiť vo vláde. Reálne sa hanbi za toto svoje vystúpenie, ktoré si tu prezentovala, pretože nejakým svojím osobným fanatizmom reálne chceš škodiť menšinám. Ty nemáš ani len toľko charakteru, aby si sa prihlásila a priznala k tomu a teraz sa iba tváriš, že je to chyba iných. S Milanom Krajniakom, nech máme akýkoľvek vzťah, tak on jasne povie svoje názory, či sa to páči, alebo nepáči. A stojí si za ním. A ja s ním nesúhlasím v rámci týchto hodnotových názoroch. Ale on to aspoň povie na rozdiel od teba. Ty si skĺzla na absolútne dno len preto, aby sa sa votrela do priazne Igora Matoviča, pretože už veľmi dobre vieš, že už nebudeš v žiadnej funkcii. A zapredala si právny štát, zapredala si seba za funkciu, ktorá ťa čaká. (Potlesk.)
79. schôdza NR SR - 1.deň - B. popoludní
Dátum: 2022-12-08
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

28. Pán premiér, kedysi som hovoril, že talentom Eduarda Hegera je spájať ľudí, dnes talentom Eduarda Hegera je popierať realitu a predstierať, že všetko je skvelé, že len škoda je, že medzičasom sa tu absolútne rozpadá štát pod tvojimi rukami. Ty si, ty si hovoril o umlčaní spravodlivosti, ale spravodlivosť tu umlčal paragraf 363 a odmietanie OĽANO, ktoré ho nechce zmeniť. Spravodlivosť tu umlčal pán minister Karas, ktorého ste nominovali, pretože povedal, že v súdnej mape nebude pokračovať. Spravodlivosť tu umlčala aj vláda, keď po vražde dvoch mladých ľudí LGBTI, pod ktorú sa podpísala nenávistná komunikácia a rétorika tvojej vlády, odmietol dať týmto ľuďom čo i len najmenšie minimálne práva, ktoré tu boli. O akom umlčaní spravodlivosti, pán premiér, tu, prosím ťa, hovoríš? Veď spravodlivosť umlčiavaš ty, reálne ty svojimi činmi. A keby si nežil v nejakom paralelnom vesmíre a v nejakom sebaklame, tak by si to reálne aj videl, pretože mne sa zdá, že naozaj si v nejako paralelnom vesmíre, že chyťme sa tu za ruky, priatelia, všetci a pocestujme v čase v tomto paralelnom vesmíre. A v tomto paralelnom vesmíre ty vôbec nevidíš žiadne porušovanie pravidiel. Ty nevidíš to nezodpovedné míňanie peňazí, ty nevidíš zlyhanie vlády, nevidíš rekordnú nedôveru, nevidíš chaos, do ktorého táto vláda reálne ženie celé Slovensko. Ty vidíš iba nejaké úspechy, ale tieto úspechy nevidí celé Slovensko. Ty si tu hovoril o úspechoch, ktoré sa realizovali, ako vysoká škola, základné školy, pomoc deťom, plán obnovy a ostatné veci, ale to sa všetko dialo, keď sme boli vo vláde. Teraz? Prosím ťa, pozri sa reálne na plán obnovy, pozri sa na zákon na pomoc deťom, pozri sa na právny nárok pre materskú školu od troch rokov, pozri sa na jednotlivé výzvy, ako to funguje, pretože toto je tá realita, ktorá sa deje pod tvojou vládou. Ďakujem.
75. schôdza NR SR - 2.deň - B. popoludní
Dátum: 2022-10-20
Poslanec: Gröhling, Branislav (SaS)
Druh vystúpenia: Vystúpenie v rozprave

36. Ďakujem veľmi pekne, pán minister. Ja som sa pýtal, že aké aktivity budete robiť v nasledujúcom období, pretože si povedzme veľmi jasne, že to cítime v rámci školstva, tú radikalizáciu školského prostredia. A prispeli k tomu, samozrejme, aj určité okolnosti v rámci covidu, ale tie posledné okolnosti, o ktorých môžme rozprávať, je, že sme mali tu, bohužiaľ, obete, päť obetí mladých ľudí v rámci tej nešťastnej udalosti na Zochovej. Bola tu teraz naozaj ohavná vražda dvoch mladých ľudí na Zámockej. Momentálne v médiách sa všade rieši chlapec, ktorý priniesol sekeru reálne do školy. Ja som nezachytil nejaké vaše jasné vyjadrenia, alebo ja som nezachytil z ministerstva školstva nejaký metodický pokyn alebo nejakú pomoc, alebo nejaké usmernenie, alebo niečo, čo by ste poskytli školám, tak ako sa poskytovalo v minulosti, pretože školy toto naozaj zasiahlo a naozaj to školy riešia. Riešia to špeciálni pedagógovia, riešia to učitelia, riešia to mladí ľudia. Prečo ste nedali nejakých päť zásad, akože citlivo počúvame, budeme empatickí, dodržujeme nejakú dennú rutinu, otvorene komunikujeme bez nejakej, bez nejakého tabu. Vyhľadajte jednotlivé centrá podpory, aby ste zverejnili na jednom mieste, tak ako sa vždy zverejňovalo, kontakty linky pomoci, kontakty na všetky poradenské centrá, na Dobrú linku, na Linku detskej istoty, Linku detskej dôvery. Aby ste pripravili pomocné materiály pre samostatne pedagógov, následne pre odborných zamestnancov, pre učiteľov, aby ste urobili nejakú diskusiu, aby aj učitelia, aj mladí ľudia vedeli, že majú vo vás podporu. Rozprávate, že chcete byť minister pre všetky deti, ja vám to zatiaľ verím, lebo je to aj uveriteľné, ale tak poďte to urobiť. Poďte reálne urobiť niečo pre školy, pretože toto je reálny problém. Máte tam tím dobrých ľudí, tak ako ste povedali, stačí im to iba zadať, aby pripravili takúto pomoc na jednom mieste, kde budú môcť školy... (Prerušenie vystúpenia časomerom.)
58. schôdza NR SR - 2.deň - A. dopoludnia
Dátum: 2022-02-22
Poslanec: Fico, Robert (SMER - SD)
Druh vystúpenia: Vystúpenie s faktickou poznámkou

88. Ďakujem pekne, pán predseda. Ja vítam, pán podpredseda Národnej rady, pán Juraj Blanár, že si začal čítať z uznesenia Generálnej prokuratúry a že si presne prečítal predovšetkým výpoveď jedného z obvinených, Sabotu, ktorý sa ku všetkému priznal. Takže dávam do pozornosti preplnenému balkónu, kde je asi 87 novinárov, 17 kamier a zahraničné tímy, že toto vypočutie a toto priznanie sa Sabotu v podstate vytvára kompletný obraz o tom, čo táto zločinecká skupina robila na NAKA. Môžete spochybňovať spolu s denníkom SME, s Aktualitami a s Denníkom N tieto prepisy legálnych odposluchov, ale tu nemáte čo spochybniť, pretože ako povedala prokurátorka, z dôvodu objektivity nielenže uverejnila celý výsluch a výpoveď Sabotu, obvineného, ktorý sa ku všetkému priznal, ale dokonca zverejnila aj otázky a odpovede. Z tohto výsluchu jednoznačne vyplýva, že Sabota bol svedkom toho, ako niekto vymýšľal na mieste začatie trestného stíhania voči Santusovej. Bol svedkom toho, ako sa vyrábali priamo na mieste úradné záznamy, ako sa všetko falšovalo, ako sa vymýšľali právne kvalifikácie, aby sa skutok dostal na špeciálnu prokuratúru a nie na obyčajnú prokuratúru. Bol svedkom toho, ako to konzultovali s Lipšicom, Repom, Kyselom. Jednoducho toto je organizovaná zločinecká banda na NAKA a na Úrade špeciálnej prokuratúry. A, páni a dámy, prosím, skúste sa vrátiť aj ku mne, už mi je trošku ľúto, že ma nespomínate. Koľkokrát som plával v bazéne, ešte, prosím, pospomínajte. Pospomínajte, kde som všade býval, koľko som dievčat vyobjímal, dajte mi to, prosím, chýba mi to... (výkriky v sále), veľmi, veľmi mi to chýba, takže... (Prerušenie vystúpenia predsedajúcim.) Kollár, Boris, predseda NR SR Nevykrikujte navzájom, keď jeden má faktickú poznámku. Fico, Robert, poslanec NR SR Takže vás poprosím, zoberte si... (Ruch v sále. Prerušenie vystúpenia predsedajúcim.) Kollár, Boris, predseda NR SR Počkajte! Moment, moment, moment, prerušujem to. Pán kolega, prosím pekne, nerobme toto, naprieč, jeden má slovo, potom sa môžete prihlásiť vy s faktickou poznámkou. Prosím, dajte späť čas pánovi Ficovi. A, pán kolega, prosím, takto sa neprekrikujte. Určite budete mať možnosť vystúpiť v rozprave alebo s ďalšími faktickými. Nech sa páči, vráťte čas pánovi Ficovi. Fico, Robert, poslanec NR SR Posledných pár sekúnd, ďakujem pekne, pán predseda. Len chcem povedať, že asi by bolo najvhodnejšie, keby sme okopírovali túto výpoveď Sabotu a dali každému poslancovi vládnej koalície, aby pochopili páni vo vládnej koalícii, čo to tu vlastne za zverstvá a zločiny obhajujú. Ďakujem pekne.
58. schôdza NR SR - 1.deň - A. dopoludnia
Dátum: 2022-02-18
Poslanec: Fico, Robert (SMER - SD)
Druh vystúpenia: Vystúpenie s faktickou poznámkou

143. Ďakujem pekne. Pán minister, opomeniem váš záver, kde ste to dali na Matoviča. Ale presne vám poviem, ako fungujete. Okresný súd rozhodol o tom, že štyria vyšetrovatelia NAKY, Čurilla a spol., pôjdu do väzby. Takto rozhodol okresný súd. Proti tomu bola podaná sťažnosť. O sťažnosti rozhodoval krajský súd, ktorý povedal, že z tejto väzby ich púšťa. V čom je rozdiel? V prípade toho sudcu, ktorý zobral vašich lotrov, ktorých máte na NAKE, do väzby, teraz prešetrujete na NAKE podozrenie zo spáchania trestného činu ohýbania práva zo strany sudcu, ktorý sa rozhodol na úrovni okresného súdu týchto vyšetrovateľov zobrať do väzby. Už sa teším, ako nejaký agronóm - vyšetrovateľ NAKY bude vyšetrovať sudcu okresného súdu, aby mu ten sudca vysvetľoval odôvodnenie svojho rozhodnutia. Tam sudca mal názor, že je materiálna stránka obvinenia a že sú aj dôvody na väzbu. Potom prišiel krajský súd. Pán minister, ako som tu, tvrdím, tie tri ženy to nepísali. Ak sa pozrieme na to, ako písali rozhodnutia v minulosti, a porovnáme s týmto, niekto im to dal na kľúči. Po ďalšie musíme povedať, že jedna bola odmenená okamžitým vstupom do Súdnej rady, druhá je priateľka prokurátora Špeciálnej prokuratúry pána Repu. Vidíte ten rozdiel? Takto pristupujete ku každému, kto vám zavadzia. Vám sudca zavadzal? Tak skúmame, či sa náhodou nedopustil trestného činu ohýbania práva. Zavadzia mi Santusová? No tak ju odstránim. To čo je za argument, že my sme súhlasili s tým, aby niekam išla? No keby som bol vo vašej pozícii, pán minister, tak jej sľúbim veľvyslankyňu v Spojených štátoch amerických za to, čo všetko ona k dispozícii má a čo všetko ešte môže urobiť, takže ani jeden argument, ktorý používate, aleže vôbec, aleže vôbec nesedí. Pán minister, netrápte sa, odstúpte! Choďte od toho preč, netrápte sa! (Potlesk.)
55. schôdza NR SR - 5.deň - A. dopoludnia
Dátum: 2022-02-09
Poslanec: Fico, Robert (SMER - SD)
Druh vystúpenia: Vystúpenie v rozprave

73. Ďakujem pekne. Vážený pán predseda Národnej rady, v súvislosti s hlasovaním o tejto dohode chcem pripomenúť, že dnes vláda Slovenskej republiky schválila účasť slovenských vojakov na vojenskom cvičení na Ukrajine, čo je nevídané, aby vojská NATO organizovali takéto cvičenie na území nečlenského štátu NATO, a to len potvrdzuje kontext, v ktorom sa prijíma aj dnešná dohoda. Pokiaľ ide o dohodu, vážený pán predseda, na schválenie tejto dohody nás nezaväzuje nič, čo sa týka našeho členstva v Severoatlantickej aliancii, je to čisto bilaterálna dohoda medzi Slovenskom a Spojenými štátmi. Tak stanovisko generálneho prokurátora, ako aj doložka interpretačná zo strany vlády Spojených štátoch amerických, ako aj ďalšie odborné posudky potvrdzujú, že táto zmluva je pre Slovensko absolútne nevýhodná, nevyvážená a neznamená pre Slovensko z hľadiska zvýšenia obranyschopnosti absolútne nič. Na druhej strane môžeme konštatovať, že zabezpečuje bezplatné ovládnutie dvoch vojenských letísk, Sliač a Kuchyňa, rovnako zabezpečuje 11-ročnú prítomnosť amerických vojakov minimálne, samozrejme, zabezpečuje totálne využívanie vzdušného priestoru a totálne využívanie všetkých letísk nielen vojenských, ale aj civilných americkými vojenskými lietadlami, do ktorých nemôže nikto vstupovať, ktoré nemôže nikto kontrolovať. V podstate armáda Spojených štátoch amerických si môže v prípade územia Slovenskej republiky robiť, čo len chce. Pripomínam aj to, čo bolo povedané včera, že v rozpore s ústavou americké právo bude mať na území Slovenskej republiky prednosť pred slovenským právom, ak Spojené štáty americké, armáda bude uzatvárať dohody so slovenskými dodávateľmi. Za týchto okolností ani jeden poslanec Národnej rady za SMER - sociálnu demokraciu nemôže takúto zradcovskú dohodu podporiť. Ďakujem pekne. (Potlesk.)
57. schôdza NR SR - 1.deň - B. popoludní 3
Dátum: 2022-02-08
Poslanec: Fico, Robert (SMER - SD)
Druh vystúpenia: Vystúpenie s faktickou poznámkou

70. Ďakujem pekne. Pán podpredseda, chcem poďakovať všetkým, ktorí mali faktické poznámky. Rád by som urobil z toho taký krátky záver, ktorý spočíva v tom, že nerešpektovanie iného názoru sa stalo charakteristickou črtou pôsobenia tejto vládnej koalície. Je mi naozaj nepríjemné, keď namiesto oponentúry automaticky niekto označuje generálneho prokurátora, ktorý nie je z našej politickej kuchyne, ale automaticky, ak má iný názor ako vy, je označený za klamára, podvodníka, agenta Ruskej federácie možno len preto, že navštívil túto krajinu. Je veľmi nebezpečné, ak nazývate ľudí, ktorí idú na demonštrácie, že sú opice alebo dezoláti. Vidím, že pán minister Naď s tým súhlasí a kýve hlavou, že má pravdu. A ešte je nebezpečnejšie, dámy a páni, keď som si prečítal prvé komentáre, ktoré hovoria o demonštrácii, ktorá bola pred chvíľkou pred Národnou radou, kde účastníci tejto demonštrácie boli označení za luzu. A píšu to pomerne významní komentátori v liberálnych médiách. Dámy a páni, nerobte to, lebo dráždite tigra v klietke, a toto všetko sa vám vráti stonásobne. Ja vás vyzývam k odbornej oponentúre. Pán minister Naď, ak raz minister Korčok klamal v televízii a povedal ohľadne čl. 4 ods. 2, že na dovoz materiálu, munície a všetkého je treba súhlas. Ale... (Reakcia ministra.) Pán minister, poprosím, ak chcete niečo povedať, môžete sa prihlásiť. Tak povedzte, kde ten súhlas je zadefinovaný v čl. 4 ods. 2, keď preukázateľne sa tam hovorí len o informovaní (zaznenie gongu) a v tomto duchu je to aj v doložke. Takže, prosím, poďte sa s nami odborne hádať a neurážajte ľudí na uliciach a v Národ... (Prerušenie vystúpenia časomerom.)
51. schôdza NR SR - 13.deň - B. popoludní 2
Dátum: 2021-12-14
Poslanec: Fico, Robert (SMER - SD)
Druh vystúpenia: Vystúpenie s faktickou poznámkou

71. Ďakujem pekne. Pán poslanec, poviem to osobne ako už taký starý bard v politike, že vás považujem za jedného z príčetnejších v klube, v ktorom sedíte, ale chcem sa vás spýtať, že či vám nevadí, že návrh zákona, ktorý sme tu možno rokovali tri dni alebo koľko v Národnej rade, má dohromady asi jeden a pol strany a vy k nemu večer o deviatej hodine predložíte pozmeňujúci návrh, ktorý má 12 strán. Pán kolega, je starý výrok, že by nemali ľudia vedieť, ako sa robia párky a zákony. Obávam sa, že v tomto prípade je to ten najlepší príklad zhanobenia legislatívy. Povedzte mi, kto z nás, ja som vás počúval, ale ja netuším, čo ste čítali. Jednoducho nemám šancu v takomto krátkom čase si pozrieť všetky odkazy na zákony, ktoré ste tam uvádzali. Uvádzali ste novelizácie, ktoré sa týkali zákonov, ktoré boli 40-krát, možno aj 45-krát novelizované v priebehu rokov, ako boli schválené. Ako chcete od nás, aby sme mohli s čistým svedomím zahlasovať za 12 strán textu, na ktorý by sme potrebovali odborný tím, možno dva-tri dni, pozrieť každý jeden paragraf, čo to vlastne znamená v praxi, ako to celé bude vyzerať. Ja chápem, že chcete ísť všetci na Vianoce a chcete už mať pokoj od Národnej rady, ale vy vládnete, vy zodpovedáte. Toto bude vizitka vášho vládnutia a tento štýl predkladania novelizácií, kedy novelizácia je šesťkrát väčšia obsahovo ako samotný návrh zákona, svedčí len o tom, že to nemyslíte vážne, pokiaľ ide o zmysluplnosť a charakter slovenskej legislatívy. Je mi to veľmi ľúto. Minimálne ste mali požiadať o to, aby to hlasovanie bolo minimálne zajtra. Ďakujem pekne.
51. schôdza NR SR - 10.deň - B. popoludní
Dátum: 2021-12-08
Poslanec: Fico, Robert (SMER - SD)
Druh vystúpenia: Vystúpenie v rozprave

126. Ďakujem pekne, vážený pán podpredseda Národnej rady. Budem sa držať zásady: Mám čapicu, nemám čapicu, ja dostanem po hlave tak či tak a či budem hovoriť krátko alebo dlho, budem obvinený zo všetkých hrdelných trestných činov, ktoré sa napáchali za posledných desať rokov na území Slovenskej republiky. Preto veľmi stručne, dámy a páni, odkazujúc na viacerých predrečníkov, možno aj na toho ostatného, pána Šeligu, ktorý hovoril o situácii v slovenskom zdravotníctve, chcem zdôrazniť, že súčasťou úspešného boja s pandémiou musí byť aj stabilizácia zdravotníckeho personálu. Preto chcem predložiť v mene 19 poslancov opozície návrh, ktorého cieľom je vytvoriť podmienky na adekvátne finančné ohodnotenie predovšetkým tých zdravotníckych pracovníkov, lekárov, zdravotných sestier a ďalších, ktorí stoja v prvej línii boja proti COVID-u. Prostriedky, ktoré navrhnem použiť, by sa súčasne mohli dať aj na motiváciu návratu tých zdravotníckych pracovníkov, ktorí v roku 2020 a ´21 predčasne odišli či už do predčasného dôchodku, alebo zo zamestnania, alebo si prácu našli v zahraničí alebo v iných oblastiach. Preto mi dovoľte, aby som po tomto odôvodnení predložil tento krátky pozmeňujúci návrh. Návrh skupiny poslancov Národnej rady na zmenu a doplnenie vládneho návrhu zákona, ktorým sa dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov (tlač 808). 1. Do návrhu sa dopĺňa nový článok II, ktorý znie: "Čl. II. Zákon č. 425/2020 Z. z. o štátnom rozpočte na rok 2021 v znení zákona č. 231/2021 Z. z. sa mení a dopĺňa takto: "Rozpočtová kapitola ministerstva zdravotníctva Slovenskej republiky sa vo výdavkovej časti zvyšuje o 300 mil. eur na stabilizáciu zdravotníckeho personálu s cieľom výrazne posilniť zdravotnícke kapacity na boj s pandémiou COVID-19."." Ďakujem pekne.
51. schôdza NR SR - 7.deň - B. popoludní
Dátum: 2021-12-02
Poslanec: Fico, Robert (SMER - SD)
Druh vystúpenia: Vystúpenie s faktickou poznámkou

168. Pán predseda, ďakujem pekne. Aby nedošlo k žiadnym nedorozumeniam, pretože sme prijali viaceré uznesenia, ktoré sa týkajú hlasovania. Bol by som rád, keby bolo veľmi jasne v tomto okamihu rozhodnuté, že medzi týmto momentom a zajtrajšou 11.00 hodinou neprebehnú žiadne hlasovania.
51. schôdza NR SR - 7.deň - B. popoludní
Dátum: 2021-12-02
Poslanec: Fico, Robert (SMER - SD)
Druh vystúpenia: Vystúpenie s faktickou poznámkou

160. Pán predseda, ak sme skončili hlasovanie. Skončili sme hlasovanie už? (Prerušenie vystúpenia predsedom.) Kollár Boris, predseda NR SR 161. Ešte nie, ešte máme. Fico, Robert, poslanec NR SR 162. Tak potom poprosím hneď po hlasovaní procedurálny návrh.